Ljóst er að ríkisstjórnin hefur mætt mótbyr síðustu vikur að mati Svandísar Svavarsdóttur matvælaráðherra. Hún hefur engu að síður trú á að stjórnin standi af sér storminn sem fylgt hefur í kjölfar sölu hluta í Íslandsbanka.
Það er held ég öllum ljóst að það hefur blásið á móti undanfarnar vikur og það reynir á alla flokkana í ríkisstjórn og reynir líka á stemninguna í samfélaginu eins og við höfum fundið.
Svandís segir mikilvægt að kanna hvað hafi átt sér stað við sölu á hlutum í Íslandsbanka og að koma öllum upplýsingum upp á yfirborðið. Ljóst hafi verið á fundi bankasýslunnar með fjárlaganefnd að upplýsingamiðlun til almennings hafi verið ábótavant.
Og það er náttúrulega eina leiðin til að fara í ferli af þessu tagi svo trúverðugt megi teljast er að það sé gagnsætt. Og þarna var það ekki. Telur þú að Katrín Jakobsdóttir hafi gengið of langt í því að lýsa stuðningi við fjármálaráðherra í þessari orrahríð sem að nú hefur gengið yfir? Nei, engan veginn. Það er engin leið önnur í ríkisstjórnarsamstarfi heldur en að standa saman. Það er ekkert hægt að gera það að hluta til. Það verður maður að gera af fullum krafti og fullum heilindum. Það er það sem samstarf gengur út á. Á slíku trausti byggir maður líka breytingar til góðs
Ekki þýði að næra samstarf á tortryggni og efasemdum. Ríkisstjórnin sé á fyrsta ári nýs kjörtímabils og mikilvægt sé að höggva ekki í það eins og Svandís Svavarsdóttir orðar það.
Telurðu að stjórnin standi þetta af sér? Mér finnst allt benda til þess já.
Matvælaráðherra segir öllum ljóst að nú reyni á alla flokka í ríkisstjórn í þeim mótbyr sem ríkisstjórnin hafi mætt síðustu vikur. Hún telur að stjórnin standi storminn af sér.